**ANEXA la H.C.L. nr. 173/25.05.2023**

**STATUTUL**

**Asociatiei de Dezvoltare Intercomunitară**

**Transport Public Satu Mare**

  **I. Asociaţii:**

**1.** **MUNICIPIUL SATU MARE**, cu sediul în loc. Satu Mare, P-ța 25 Octombrie nr.1, corp M, jud. Satu Mare, cod de identificare fiscală 4038806, reprezentată de drept prin primarul municipiului, în conformitate cu dispozițiile art.132 din OUG nr.57/2019 privind Codul administrativ;

 **2.** **COMUNA DOROLȚ**, cu sediul în loc. Dorolț, strada Principală, nr.83, jud. Satu Mare, cod de identificare fiscală 3963889, reprezentată de drept prin primarul comunei, în conformitate cu dispozițiile art.132 din OUG nr.57/2019 privind Codul administrativ;

 denumiţi colectiv asociaţii şi individual asociatul,

 ne exprimăm voinţa de a coopera şi de a ne asocia în conformitate cu prevederile OUG nr.57/2019 privind Codul administrativ, cu modificările şi completările ulterioare, ale Legii serviciilor comunitare de utilităţi publice nr. 51/2006, cu modificările şi completările ulterioare, ale Legii serviciilor publice de transport persoane în unitățile administrativ-teritoriale nr. 92/2007, cu modificările și completările ulterioare, ~~şi~~ ale Ordonanţei Guvernului nr. 26/2000 cu privire la asociații și fundații, cu modificările și completările ulterioare, precum şi ale legilor speciale care reglementează serviciile de utilităţi publice

în cadrul ASOCIAȚIEI DE DEZVOLTARE INTERCOMUNITARĂ TRANSPORT PUBLIC SATU MARE, denumită în continuare Asociaţia, persoană juridică de drept privat, cu statut de utilitate publică, în scopurile prevăzute la art. 4 din prezentul statut.

**CAP. 1. Denumirea, sediul şi durata Asociaţiei**

 **ART. 1**

Denumirea Asociaţiei este "ASOCIAȚIA DE DEZVOLTARE INTERCOMUNITARĂ TRANSPORT PUBLIC SATU MARE", conform dovezii privind disponibilitatea denumirii nr. 205355/05.04.2023, eliberată de Ministerul Justiției, Serviciul Comunicare și Relații Publice. Asociaţia va avea ştampilă şi însemne proprii.

**ART. 2**

 **(1)** Sediul Asociaţiei este în România,loc. Satu Mare, P-ța 25 Octombrie, nr. 1, corp M, jud. Satu Mare.

 **(2)** Sediul Asociaţiei va putea fi mutat în orice alt loc aflat pe raza unităţilor administrativ-teritoriale membre, în baza unei hotărâri a adunării generale a Asociaţiei sau a consiliului director, conform prezentului statut.

**ART. 3**

 Asociaţia este constituită pe o durată nedeterminată, începând cu data înscrierii sale în Registrul asociaţiilor şi fundaţiilor de pe lângă grefa Judecătoriei Satu Mare.

**CAP. 2. Scopul şi obiectivele Asociaţiei**

**ART. 4**

 **(1)** Asociaţia se constituie în scopul înfiinţării, organizării, reglementării, finanţării, exploatării, monitorizării şi gestionării în comun a serviciului de transport public local, denumit în continuare „Serviciul” pe raza de competenţă a unităţilor administrativ-teritoriale membre, precum şi realizarea în comun a unor proiecte de investiţii publice de interes zonal sau regional, destinate înfiinţării, modernizării şi/sau dezvoltării, după caz, a sistemelor de utilităţi publice aferente Serviciului pe baza strategiei de dezvoltare a acestuia, denumită în continuare Strategia de dezvoltare.

 **(2)** Asociaţii declară că interesul comun ce stă la baza constituirii Asociaţiei este interesul general al locuitorilor de pe raza unităţilor administrativ-teritoriale membre pentru îmbunătăţirea calităţii Serviciului, în condiţiile unor tarife şi/sau taxe care să respecte limitele de suportabilitate ale populaţiei, atingerea şi respectarea standardelor europene privind asigurarea unui standard de viață adecvat tuturor cetățenilor, inclusiv prin serviciului de transport public local, precum şi creşterea capacităţii de atragere a fondurilor pentru finanţarea investiţiilor necesare în infrastructura tehnico-edilitară aferentă Serviciului.

 **(3)** Forma de gestiune a Serviciului se va stabili prin hotărâre a Adunării Generale a Asociației în baza mandatelor speciale primite anterior de la fiecare consiliu local al U.A.T. membre sau individual de fiecare, cu respectarea tuturor dispozițiilor legale în vigoare.

**ART. 5**

 **(1)** Obiectivele Asociaţiei sunt următoarele:

 **a)** să gestioneze în comun serviciul de transport public local în unitățile administrativ-teritoriale membre;

 **b)** să inițieze proiecte de investiţii în sistemului de utilități publice aferent serviciului public de transport public local;

 **b)** să monitorizeze derularea proiectelor de investiţii în sistemul de utilități publice aferent serviciului ;

 **c)** să constituie interfaţa pentru discuţii şi să fie un partener activ pentru autorităţile administraţiei publice locale în ceea ce priveşte aspectele de dezvoltare şi de gestiune a Serviciului, în scopul de a coordona politicile şi acţiunile de interes intercomunitar;

 **d)** să aprobe strategia de dezvoltare a Serviciului;

 **e)** să aplice în numele și pe seama unităților administrativ-teritoriale membre, în baza mandatului dat de acestea, toate reglementările, prescripțiile și metodologiile în vigoare, referitoare la serviciul de transport public local, dezvoltarea, precum și operarea acestuia;

 **f)** să identifice şi să propună orice acţiuni vizând realizarea obiectivelor asociaţilor în legătură cu Serviciul:

 **1.** asigurarea unei politici tarifare echilibrate care să asigure, pe de o parte, sursele necesare pentru operare, dezvoltare, modernizare şi/sau baza-suport a contractării de credite rambursabile ori parţial rambursabile, iar pe de altă parte, să nu se depăşească limitele de suportabilitate ale populaţiei;

 **2.** aplicarea principiului solidarităţii;

 **3.** creşterea progresivă a nivelului de acoperire al Serviciului;

 **4.** buna prestare din punct de vedere tehnic a Serviciului şi gestiunea administrativă şi comercială eficientă a acestuia;

 **5.** menţinerea calităţii tehnice şi întreţinerea eficientă a mijloacelor de transport, echipamentelor şi lucrărilor legate de Serviciu;

 **6.** buna gestiune a resurselor umane;

 **h)** să acorde sprijin asociaţilor şi operatorului de transport public local în vederea obţinerii resurselor financiare necesare implementării strategiei de dezvoltare.

 **(2)** Pentru realizarea obiectivelor Asociaţiei, prin prezentul statut asociaţii mandatează Asociaţia, conform dispozițiilor din Legea nr. 51/2006, cu modificările şi completările ulterioare, să exercite în numele şi pe seama lor următoarele drepturi şi obligaţii legate de Serviciu:

 **a)** elaborarea şi aprobarea strategiei de dezvoltare, a programelor de reabilitare, extindere şi modernizare a sistemelor de utilităţi publice existente, a programelor de înfiinţare a unor noi sisteme, precum şi a programelor de protecţie a mediului;

 **b)** coordonarea proiectării şi execuţiei lucrărilor tehnico-edilitare, în scopul realizării acestora într-o concepţie unitară şi corelată cu programele de dezvoltare economico-socială a localităţilor, de amenajare a teritoriului, urbanism şi mediu;

 **c)** urmărirea, monitorizarea şi raportarea indicatorilor de performanţă ai Serviciului, în vederea asigurării gestionării şi administrării Serviciului de către operator pe criterii de eficienţă economică şi managerială şi aplicarea măsurilor corective şi a penalităţilor prevăzute de contractul pentru prestarea serviciului de transport public local, în situaţia în care operatorul nu respectă nivelul indicatorilor de performanţă şi eficienţă la care s-a obligat şi nu asigură continuitatea Serviciului;

 **d)** consultarea asociaţiilor de utilizatori în vederea stabilirii politicilor şi strategiilor locale şi a modalităţilor de organizare şi funcţionare a Serviciului;

 **e)** medierea conflictelor dintre utilizatori şi operator, la cererea uneia dintre părţi;

 **f)** monitorizarea şi controlul modului de respectare a obligaţiilor şi responsabilităţilor asumate de operator prin contract cu privire la:

1. modul de respectare şi de îndeplinire a obligaţiilor contractuale asumate de operator, în special respectarea indicatorilor de performanţă, inclusiv în relaţia cu utilizatorii;
2. modul de administrare, exploatare, conservare şi menţinere în funcţiune, dezvoltare sau modernizare a sistemelor de utilităţi publice, mai ales exploatarea eficientă şi în condiţii de siguranţă a sistemelor de utilităţi publice sau a altor bunuri aparţinând patrimoniului public şi/sau privat al asociaţilor, afectate Serviciului;
3. asigurarea protecţiei mediului şi a domeniului public;
4. asigurarea protecţiei utilizatorilor;

 **g)** solicitarea de informaţii cu privire la nivelul şi calitatea Serviciului furnizat/prestat şi cu privire la modul de întreţinere, exploatare şi administrare a bunurilor din proprietatea publică sau privată a asociaţilor, încredinţate pentru realizarea Serviciului;

 **h)** invitarea operatorului pentru audieri, în vederea concilierii diferendelor apărute în relaţia cu utilizatorii Serviciului;

 **i)** stabilirea unei politici tarifare coerente la nivelul întregii arii a Asociației;

 **j)** păstrarea, în condiţiile legii, a confidenţialităţii datelor şi informaţiilor economico-financiare privind activitatea Operatorului, altele decât cele de interes public.

**CAP. 3. Patrimoniul Asociaţiei**

**ART. 6**

 **(1)** Patrimoniul Asociaţiei este compus din bunurile şi resursele proprii, necesare acoperirii cheltuielilor de organizare şi funcţionare şi desfăşurării activităţilor proprii, pe de o parte, şi din dreptul de folosinţă gratuită asupra unor bunuri din domeniul public sau privat al asociaţilor, acordat sau ce va fi acordat Asociaţiei de către asociaţi, pe de altă parte.

 **(2)** Patrimoniul iniţial al Asociaţiei este de 2000 lei, constituit din contribuţia în numerar a asociaţilor-membrii fondatori, după cum urmează:

- municipiul Satu Mare - 1000 lei;

- comuna Dorolț -1000 lei.

**ART. 7**

 (1) Sursele de venit ale Asociaţiei sunt următoarele:

 **a)** contribuţiile asociaţilor la formarea patrimoniului iniţial, cotizaţiile asociaţilor şi alte contribuţii din bugetele locale ale unităţilor administrativ-teritoriale membre, în condiţiile art. 90 alin. (1) din Ordonanţa de urgenţă a Guvernului nr. [**57/2019**](https://idrept.ro/00202574.htm), cu modificările şi completările ulterioare;

 **b)** dobânzile rezultate din plasarea sumelor disponibile, în condiţiile legii;

 **c)** donaţii, sponsorizări sau legate;

 **d)** orice alte surse de venituri prevăzute de lege sau de prezentul statut.

(2) Finanţarea Asociaţiei se realizează cu asigurarea, de către autoritatea publică finanţatoare, a respectării legislaţiei naţionale şi europene în materia ajutorului de stat.

**ART. 8**

 Asociaţia nu are calitatea de operator şi nu va desfăşura activităţi economice.

**ART. 9**

 Asociaţia are un buget propriu de venituri şi cheltuieli. Situaţiile financiare se întocmesc şi se publică în conformitate cu legislaţia în vigoare.

**CAP. 4. Asociaţii**

**ART. 10**

 Asociaţii au următoarele drepturi:

 **a)** să aleagă şi să fie aleşi în organele de conducere ale Asociaţiei, prin reprezentanţii lor în aceste organe;

 **b)** să participe la luarea hotărârilor care privesc activitatea Asociaţiei, conform prevederilor prezentului statut;

 **c)** să primească, la cerere, toate informaţiile disponibile care privesc activitatea Asociaţiei.

**ART. 11**

 Asociaţii au următoarele obligaţii:

 **a)** să respecte statutul şi hotărârile organelor de conducere ale Asociaţiei;

 **b)** să plătească cotizaţia anuală începând cu anul 2023, plata urmând să se facă până la 31 martie a fiecărui an. Cotizaţia pentru primul an este fixată prin prezentul statut la suma de 500 lei/an;

 **c)** să promoveze şi să participe activ la acţiunile desfăşurate de Asociaţie;

 **d)** să participe, prin reprezentanţii lor, la şedinţele adunării generale a Asociaţiei.

**ART. 12**

 **(1)** Calitatea de asociat încetează în cazul retragerii sau excluderii din Asociaţie, conform prevederilor prezentului articol.

 **(2)** Retragerea din Asociaţie nu poate avea loc decât în situaţia în care asociatul respectiv se retrage unilateral din contractul pentru prestarea serviciului de transport public local sau a contractului de concesiune. Dacă oricare dintre asociaţi doreşte să se retragă din contractul pentru prestarea serviciului de transport public local sau a contractului de concesiune şi, respectiv, din Asociaţie, acest asociat va notifica preşedintelui Asociaţiei şi celorlalţi asociaţi intenţia sa. Preşedintele Asociaţiei va convoca adunarea generală a Asociaţiei în cel mult 30 de zile de la data primirii unei astfel de notificări.

 **(3)** Adunarea generală a Asociaţiei va analiza consecinţele retragerii şi modificările care se impun la contractul pentru prestarea serviciului de transport public local (în special în ceea ce priveşte investiţiile), conform prevederilor contractuale, şi va hotărî modificarea corespunzătoare a prezentului statut.

 **(4)** În cazul în care un asociat nu aprobă documentaţiile de atribuire în vederea organizării procedurilor privind contractul pentru prestarea serviciului de transport public local sau contractul de concesiune ce urmează a fi încheiat cu operatorul desemnat şi anexele obligatorii la acesta, sau se retrage unilateral din acest contract (indiferent că retragerea are loc înainte sau după intrarea în vigoare a respectivului contract de delegare), acesta va fi exclus din Asociaţie. Preşedintele Asociaţiei va convoca adunarea generală în cel mult 30 de zile de la data la care s-a luat cunoştinţă despre respectiva situaţie. Adunarea generală va hotărî excluderea din Asociaţie, va analiza consecinţele excluderii şi modificările ce se impun la contractul pentru prestarea serviciului de transport public local sau a contractului de concesiune (în special cu privire la investiţii), conform prevederilor acestuia, şi va hotărî modificarea corespunzătoare a prezentului statut.

 **(5)** Orice asociat care se retrage sau este exclus din Asociaţie este obligat să plătească:

 **a)** sumele corespunzătoare rambursării de către operator a împrumuturilor contractate pentru finanţarea dezvoltării (modernizare, reabilitare, bunuri noi, indiferent dacă sunt extinderi sau înlocuiri) infrastructurii aferente Serviciului respectivului asociat, de care a beneficiat în perioada în care a fost membru al Asociaţiei, plus cheltuielile aferente acestor împrumuturi;

 **b)** sumele corespunzătoare investiţiilor (modernizare, reabilitare, bunuri noi, indiferent dacă sunt extinderi sau înlocuiri) în infrastructura aferentă Serviciului de care a beneficiat în perioada în care a fost membru al Asociaţiei, altele decât cele prevăzute la lit. a);

 **c)** sumele prevăzute ca despăgubiri în contractul pentru prestarea serviciului de transport public local sau a contractului de concesiune.

**d)** prejudiciul creat membrilor asociaţi generat de creşterea costurilor de operare în sarcina acestora prin retragere/excludere; modul de calcul al prejudiciului creat membrilor pentru creşterea costurilor de operare şi durata pentru care se calculează sunt stabilite în baza unui audit;

**e)** sumele impuse cu titlu de penalităţi/despăgubiri/daune/obligaţie de restituire de către entităţile finanţatoare, în situaţia în care beneficiază/au beneficiat de proiecte de investiţii cofinanţate din fonduri europene.

**ART. 13**

 Asociaţia poate accepta noi membri, cu acordul tuturor asociaţilor şi cu încheierea unui act adiţional la prezentul statut, prin care noii membri sunt menţionaţi în preambulul statutului. Orice unitate administrativ-teritorială care devine membru al Asociaţiei acceptă în totalitate prevederile prezentului statut şi deleagă gestiunea Serviciului operatorului, prin act adiţional la contractul pentru prestarea serviciului de transport public local sau a contractului de concesiune ce va fi semnat de Asociaţie în numele şi pe seama unităţii administrativ-teritoriale respective.

**CAP. 5. Organele de conducere, administrare și control ale Asociaţiei**

 **Adunarea generală a Asociaţiei**

**ART. 14**

 **(1)** Adunarea generală este organul de conducere al Asociaţiei, format din primarii sau reprezentanții delegați ai unităților administrativ-teritoriale membre.

 **(2)** În conformitate cu dispozițiile art.132 din OUG nr.57/2019 privind Codul administrativ, *,,Comunele, orașele și municipiile sunt reprezentate de drept în adunările generale ale asociațiilor de dezvoltare intercomunitară și în adunările generale ale operatorilor regionali și locali de către primari. Primarii pot delega calitatea lor de reprezentanți ai unităților administrativ-teritoriale în adunările generale viceprimarilor, administratorilor publici, precum și oricăror alte persoane din aparatul de specialitate al primarului sau din cadrul unei instituții publice de interes local.”*

 **(3)** Sunt numiţi în calitate de membri ai primei Adunări generale:

###  - dl. [Kereskényi Gábor](http://www.satu-mare.ro/subpagina/primarul-municipiului-kereskenyi-gabor), primarul municipiului Satu Mare;

 - dl. Găman Mihai, primarul comunei Dorolț.

 **(4)** În cazul încetării mandatului de primar, oricare ar fi cauza acestei încetări, a oricărui membru din Adunarea generală, noul primar validat conform reglementărilor legale, fără nicio altă formalitate va avea calitatea de reprezentant de drept în organul de conducere al Asociației.

 **(5)** Fiecare asociat va depune toate diligenţele pentru a-şi asigura reprezentarea permanentă în cadrul adunării generale a Asociaţiei.

 **(6)** Hotărârile de numire/revocare/înlocuire a reprezentanţilor vor fi transmise în copie asociaţilor şi preşedintelui Asociaţiei în termen de 3 (trei) zile lucrătoare de la data emiterii lor.

**ART. 15**

 Adunarea generală a Asociaţiei alege dintre membrii săi preşedintele Asociaţiei, care are atribuţiile prevăzute în prezentul statut şi care reprezintă Asociaţia în raporturile cu terţii, cu excepţia situaţiilor în care se prevede expres altfel.

**ART. 16**

 **(1)** Adunarea generală a Asociaţiei îndeplineşte atribuţiile care îi revin conform O.G. nr. 26/2000 privind asociațiile și fundațiile, precum şi atribuţiile speciale prevăzute de prezentul statut, în exercitarea competenţelor privind Serviciul delegat conform mandatului încredinţat de către asociaţi prin prezentul statut, precum şi drepturile speciale de control asupra operatorului prevăzut la art. 17 alin. (2) lit. a) din prezentul statut.

 **(2)** Atribuţiile adunării generale a Asociaţiei cu privire la activitatea proprie sunt:

 **a)** stabilirea strategiei şi a obiectivelor generale ale Asociaţiei;

 **b)** acordarea descărcării de gestiune a membrilor consiliului director pentru perioada încheiată, pe baza raportului de activitate prezentat adunării generale de consiliul director;

 **c)** aprobarea situaţiilor financiare ale Asociaţiei pentru exerciţiul financiar încheiat şi a proiectului bugetului de venituri şi cheltuieli al Asociaţiei pentru următorul exerciţiu financiar;

 **d)** alegerea şi revocarea membrilor consiliului director;

 **e)** alegerea şi revocarea membrilor comisiei de cenzori şi stabilirea regulilor generale de organizare şi funcţionare a comisiei de cenzori;

 **f)** aprobarea organigramei şi a politicii de personal a Asociaţiei, inclusiv a organizării aparatului tehnic al Asociaţiei;

 **g)** aprobarea contractelor ce vor fi încheiate de Asociaţie în nume propriu, a căror valoare depăşeşte echivalentul în lei al sumei de 1000 euro;

 **h)** modificarea statutului Asociaţiei;

 **i)** dizolvarea şi lichidarea Asociaţiei, precum şi stabilirea destinaţiei bunurilor rămase după lichidare;

  **j)** aprobarea primirii de noi membri în Asociaţie, precum şi a retragerii şi excluderii unor membri din Asociaţie;

 **k)** aprobarea cotizaţiei anuale;

 **l)** orice alte atribuţii prevăzute de lege sau de prezentul statut.

 **(3)** Atribuţiile adunării generale a Asociaţiei cu privire la exercitarea mandatului acordat de asociaţi, conform art. 5 alin. (2), sunt:

 **a)** aprobarea strategiei de dezvoltare, a programelor de reabilitare, extindere şi modernizare a sistemelor de utilităţi publice existente, a programelor de înfiinţare a unor noi sisteme, precum şi a programelor de protecţie a mediului, elaborate şi prezentate de consiliul director al Asociaţiei;

  **b)** aprobarea măsurilor propuse în rapoartele de monitorizare a executării contractului pentru prestarea serviciului de transport public local sau a contractului de concesiune, elaborate şi prezentate de consiliul director, conform art. 23 alin. (3) lit. g);

**c)** aprobarea unei politici tarifare coerente la nivelul întregii arii a Serviciului,

**d)** aprobarea strategiei de tarifare aferente planului de afaceri, în condiţiile legii speciale care reglementează serviciul respectiv;

e**)**aprobarea stabilirii, ajustării şi modificării preţurilor şi tarifelor propuse de operator de la data la care asociaţii hotărăsc trecerea la un sistem de tarif unic;

**f)** adoptarea de hotărâri privind aplicarea măsurilor corective şi a penalităţilor prevăzute de contractul încheiat între Asociaţie şi operator, în situaţia în care acesta nu respectă nivelul indicatorilor de performanţă;

**g)** aprobarea caietului de sarcini şi a regulamentului Serviciului, consolidat şi armonizat pentru întreaga arie a Serviciului, elaborate şi prezentate de consiliul director.

 **(4)** Adunarea generală a Asociaţiei adoptă, de asemenea, orice hotărâri în exercitarea drepturilor speciale de informare şi de control asupra operatorului, acordate Asociaţiei conform art. 17 alin. (2) lit. a) pct. 4 din prezentul statut.

**ART. 17**

 **(1)** În temeiul art. 16 alin. (3) din prezentul Statut, adunarea generală a Asociaţiei hotărăşte asupra aspectelor legate de obiectivele Asociaţiei, având în vedere interesul comun al asociaţilor, în special:

 **a)** strategia de dezvoltare;

 **b)** contractul pentru prestarea serviciului de transport public local sau contractul de concesiune.

 **(2)** În legătură cu acestea, asociaţii convin:

 **a)** Strategia de dezvoltare

 **1.** Asociaţia va asigura elaborarea şi aprobarea strategiei de dezvoltare. Pe baza strategiei de dezvoltare vor fi stabilite investiţiile necesare atingerii obiectivelor prevăzute de această strategie şi prioritizarea acestora, precum şi planul de implementare şi analiza macrosuportabilităţii. Planurile de investiţii vor fi actualizate periodic, ţinând seama de strategia de dezvoltare.

 **2.** Sursele de finanţare a investiţiilor pot fi fonduri nerambursabile acordate de Uniunea Europeană sau de instituţii financiare, fonduri de la bugetul de stat sau de la bugetele locale ale asociaţilor, fondurile proprii sau atrase ale operatorului.

 **3.** Listele de investiţii prioritare şi planurile de finanţare a acestora vor fi discutate în şedinţele adunării generale a Asociaţiei şi aprobate de autorităţile deliberative ale asociaţilor beneficiari ai investiţiilor (proprietarii bunurilor rezultate în urma investiţiilor), precum şi ale asociaţilor deserviţi de bunurile rezultate în urma investiţiilor. Acestea vor fi anexate la contractul pentru prestarea serviciului de transport public local sau contractul de concesiune şi fac parte integrantă din acesta.

 **4.** Studiile de fezabilitate aferente listelor de investiţii vor fi supuse avizului consultativ al Asociaţiei înainte de a fi aprobate de autorităţile deliberative ale Asociaţilor beneficiari ai investiţiilor (proprietarii bunurilor rezultate în urma investiţiilor).

 **b)** Contractul pentru prestarea serviciului de transport public local sau contractul de concesiune

 **1.** pentru prestarea serviciului de transport public local sau contractul de concesiune va fi semnat, pe de o parte, de Asociaţie, în numele şi pe seama asociaţilor săi.

 **2.** Prin contractul pentru prestarea serviciului de transport public local sau a contractului de concesiune Asociaţia, în numele şi pe seama asociaţilor, va conferi operatorului dreptul de a furniza Serviciul ca serviciu comunitar de utilităţi publice pe raza lor de competenţă teritorială, precum şi concesiunea exclusivă asupra bunurilor publice, care constituie sistemul de utilități publice aferent Serviciului. Operatorul va fi responsabil de implementarea programelor de investiţii, va întreţine, moderniza, reabilita şi extinde sistemul de transport public local pe riscul şi răspunderea sa, conform dispoziţiilor contractuale. Realizarea acestor responsabilităţi se face prin indicatori de performanţă care pot monitoriza implementarea sistemului.

 **3.** Asociaţia va monitoriza îndeplinirea de către operator a obligaţiilor ce îi incumbă în temeiul contractului pentru prestarea serviciului de transport public local sau contractul de concesiune.

 **4.** Asociaţia, în temeiul mandatului conferit de asociaţi prin prezentul statut, va exercita în numele şi pe seama acestora drepturile şi obligaţiile contractuale care le revin.

**ART. 18**

 Reprezentanţii în adunarea generală sunt răspunzători pentru activitatea lor în conformitate cu legislaţia în vigoare.

**ART. 19**

 **(1)** Adunarea generală a Asociaţiei va fi convocată, ori de câte ori este necesar, în şedinţe ordinare sau extraordinare, de către preşedintele Asociaţiei.

 **(2)** Convocarea va fi transmisă prin scrisoare, fax sau e-mail cu cel puţin 5 (cinci) zile calendaristice pentru şedinţele ordinare sau 3 (trei) zile calendaristice pentru şedinţele extraordinare înainte de data şedinţei şi va cuprinde data, ora, locul şi ordinea de zi ale şedinţei. Pentru motive întemeiate care justifică urgenţa, convocarea poate fi transmisă cu cel puţin 48 de ore înainte de şedinţă.

 **(3)** În funcţie de problemele înscrise pe ordinea de zi a şedinţei, convocarea va fi trimisă numai reprezentanţilor asociaţilor care au dreptul să participe şi să voteze cu privire la luarea respectivelor hotărâri conform prevederilor prezentului statut.

 **(4)** Şedinţele adunării generale a Asociaţiei vor fi conduse de preşedintele Asociaţiei sau, în absenţa acestuia (inclusiv în cazul în care asociatul al cărui reprezentant este preşedintele Asociaţiei nu participă la şedinţă deoarece nu este asociat implicat), de persoana desemnată de adunarea generală dintre membrii săi.

 **(5)** Adunarea generală va alege dintre participanţii la şedinţă un secretar, care va redacta procesul-verbal al şedinţei.

 **(6)** Procesul-verbal este semnat de preşedinte şi de secretar şi este supus aprobării membrilor adunării generale în şedinţa următoare. O copie a procesului-verbal va fi transmisă, în termen de maximum 5 (cinci) zile lucrătoare de la data şedinţei fiecărui asociat, indiferent dacă reprezentantul acestuia a fost sau nu prezent la şedinţă.

 **(7)** Hotărârile adunării generale a Asociaţiei se consemnează într-un registru de procese-verbale, care se păstrează la sediul Asociaţiei.

(8) Şedinţele Adunării generale pot avea loc şi prin mijloace electronice de comunicare directă la distanţă, iar hotărârile adunării generale pot fi semnate de asociaţi inclusiv cu semnătura electronică extinsă.

 (9) Modalitatea de desfăşurare a şedinţelor adunării generale va fi menţionată în convocator.

**ART. 20**

 **(1)** Fiecare asociat, prin reprezentantul său, are un vot egal în adunarea generală a Asociaţiei.

 **(2)** Pentru luarea hotărârilor care privesc numai anumiţi asociaţi, respectiv asociaţii în competenţa cărora este organizat şi funcţionează Serviciul la data şedinţei adunării generale, asociaţii beneficiari ai investiţiilor (proprietarii bunurilor rezultate în urma investiţiilor), precum şi asociaţii deserviţi de bunurile rezultate în urma investiţiilor, denumiţi în prezentul statut asociaţi implicaţi, au dreptul de a participa şi de a vota în cadrul şedinţei adunării generale doar prin reprezentanţii acestora.

 **(3)** Pentru a fi valabile, hotărârile adunării generale a Asociaţiei adoptate în exercitarea atribuţiilor prevăzute la art. 16 alin. (2) lit. a) - h) şi l) se iau cu majoritatea voturilor asociaţilor. Dacă la prima convocare cvorumul nu este îndeplinit, adunarea generală se convoacă pentru o dată ulterioară care nu poate fi mai târziu de 15 zile calendaristice de la data stabilită pentru prima convocare, iar la a doua convocare adunarea generală este valabil întrunită indiferent de numărul de asociaţi prezenţi, iar hotărârile se iau cu majoritatea voturilor asociaţilor.

 **(4)** Pentru a fi valabile, hotărârile adunării generale a Asociaţiei adoptate în exercitarea atribuţiilor prevăzute la art. 16 alin. (3) lit. b) şi e) şi la art. 16 alin. (4) se iau cu majoritatea voturilor asociaţilor.

 Dacă la prima convocare cvorumul nu este îndeplinit, adunarea generală se convoacă pentru o dată ulterioară care nu poate fi mai târziu de 15 zile calendaristice de la data stabilită pentru prima convocare, iar la a doua convocare adunarea generală este valabil întrunită indiferent de numărul de membri prezenţi.

 **(5)** Pentru a fi valabile, hotărârile adunării generale a Asociaţiei adoptate în exercitarea atribuţiilor prevăzute la art. 16 alin. (2) lit. i) - k) şi art. 16 alin. (3) lit. a), c), d) şi f) se iau în prezenţa şi cu votul favorabil al tuturor asociaţilor, cvorum şi majoritate obligatorii la orice convocare.

**(6)** În situaţia în care autorităţile deliberative ale unităţilor administrativ-teritoriale nu se pronunţă asupra hotărârilor privind acordarea mandatelor speciale, în termen de 30 de zile de la primirea solicitării, atunci se prezumă că unităţile administrativ-teritoriale au acceptat tacit delegarea atribuţiilor.

(7) În cazul în care reprezentantul de drept al unuia dintre asociaţi nu poate participa la şedinţa unei adunări generale a Asociaţiei la care a fost convocat, acesta poate fi înlocuit de un alt reprezentant al unităţii administrativ-teritoriale, împuternicit în acest scop prin dispoziţie.

**(8)** În oricare dintre situaţiile prevăzute la alin. (3) - (5) de mai sus, dacă o hotărâre a adunării generale a Asociaţiei priveşte în mod direct Serviciul propriu sau bunurile care aparţin unui anumit asociat, nicio hotărâre nu poate fi luată fără prezenţa şi votul favorabil al reprezentantului acestuia.

**ART. 21**

 **(1)**  Hotărârile adunării generale luate în exercitarea atribuţiilor prevăzute la art. 16 alin. (2) lit. i) - k) şi art. 16 alin. (3) lit. a), c), d) şi f) nu pot fi votate de reprezentanţii asociaţilor în adunarea generală a Asociaţiei decât în baza unui mandat special, acordat expres, în prealabil, prin hotărâre a autorităţii deliberative a asociatului al cărui reprezentant este.

 **(2)** Hotărârile luate de adunarea generală a Asociaţiei trebuie aduse la cunoştinţa asociaţilor în termen de cel mult 5 (cinci) zile calendaristice de la data şedinţei. De asemenea, Asociaţia este obligată să publice toate hotărârile adunării generale pe propria pagină de internet, dacă deţin un site propriu.

 **(3)** Asociatul care se consideră vătămat într-un drept al său ori într-un interes legitim printr-o hotărâre a adunării generale a Asociaţiei, dintre cele luate în exercitarea atribuţiilor prevăzute la art. 16 alin. (3) din prezentul statut, poate iniţia acţiune în justiţie, conform prevederilor legale în vigoare.

 **(4)** Adunarea generală a Asociaţiei poate delega consiliului director, prin hotărâre adoptată în aceleaşi condiţii ca cele prevăzute la art. 20 alin. (3), atribuţia privind aprobarea schimbării sediului Asociaţiei.

**Administrarea Asociației**

 **Consiliul director**

**ART. 22**

1. Consiliul director este organul executiv de conducere a asociaţiei de dezvoltare intercomunitară şi este format din preşedintele asociaţiei de dezvoltare intercomunitară şi membrii adunării generale a Asociaţiei. Asociaţii pot să prevadă şi un număr mai mare de membri, cu condiţia ca numărul total de membri în consiliul director, inclusiv preşedintele, să fie impar. Durata mandatului este convenită de asociaţi, dar nu va fi mai mare de 4 ani. Componenţa consiliului director va asigura cât mai bine reprezentativitatea în cadrul acestui organ a tuturor asociaţilor, utilizând principiul reprezentării prin rotaţie.

 **(2)** Sunt numiţi în calitate de membri ai primului consiliu director:

 - dl. [Kereskényi Gábor](http://www.satu-mare.ro/subpagina/primarul-municipiului-kereskenyi-gabor), primarul municipiului Satu Mare - preşedintele Asociaţiei;

- dl. Găman Mihai, primarul comunei Dorolț.

 **(3)** Membrii consiliului director sunt răspunzători pentru activitatea lor, în conformitate cu legislaţia în vigoare.

**ART. 23**

 **(1)** Consiliul director asigură punerea în executare a hotărârilor adunării generale şi exercită atribuţiile prevăzute de prezentul statut şi cele ce îi vor fi delegate de adunarea generală.

 **(2)** Consiliul director exercită următoarele atribuţii privind activitatea proprie a Asociaţiei:

 **a)** prezintă adunării generale raportul de activitate pe perioada anterioară, execuţia bugetului de venituri şi cheltuieli, bilanţul contabil, proiectul bugetului de venituri şi cheltuieli al exerciţiului financiar viitor şi proiectul programelor Asociaţiei;

 **b)** propune cuantumul cotizaţiei pentru anul următor, care se va include în proiectul de buget al Asociaţiei, supus spre aprobare adunării generale;

 **c)** aprobă actele juridice ce vor fi încheiate de Asociaţie în nume propriu, cu excepţia contractelor a căror valoare depăşeşte echivalentul în lei al sumei de 1000 euro;

 **d)** angajează personalul Asociaţiei, inclusiv membrii aparatului tehnic, cu respectarea politicii de personal aprobate de adunarea generală şi ţinând cont de bugetul aprobat de adunarea generală;

 **e)** în relaţia cu Asociaţii, monitorizează plata cotizaţiei anuale de către aceştia la bugetul Asociaţiei şi decide măsurile care urmează să fie luate împotriva asociaţilor care nu şi-au achitat cotizaţia datorată în termenul prevăzut de prezentul statut;

 **f)** îndeplineşte orice alte atribuţii prevăzute în statut sau stabilite de adunarea generală.

 **(3)** Consiliul director are următoarele atribuţii cu privire la exercitarea mandatului acordat de asociaţi, conform art. 5 alin. (2):

 **a)** asigură elaborarea strategiei de dezvoltare, utilizând principiul planificării strategice multianuale, a programelor de reabilitare, extindere şi modernizare a sistemelor de utilităţi publice existente, a programelor de înfiinţare a unor noi sisteme, inclusiv cu consultarea operatorului, precum şi a programelor de protecţie a mediului, pe care le supune spre aprobare adunării generale a Asociaţiei;

 **b)** asigură elaborarea caietului de sarcini şi a regulamentului Serviciului, consolidat şi armonizat pentru întreaga arie a Serviciului, pe care le supune spre aprobare adunării generale;

 **c)** asigură coordonarea proiectării şi execuţiei lucrărilor tehnico-edilitare, în scopul realizării acestora într-o concepţie unitară şi corelată cu programele de dezvoltare economico-socială a localităţilor, de amenajare a teritoriului, urbanism şi mediu;

 **d)** asigură consultarea asociaţiilor utilizatorilor în vederea stabilirii politicilor şi strategiilor locale şi a modalităţilor de organizare şi funcţionare a Serviciului;

 **e)** solicită informaţii cu privire la nivelul şi calitatea Serviciului furnizat/prestat şi cu privire la modul de întreţinere, exploatare şi administrare a bunurilor din proprietatea publică sau privată a asociaţilor, încredinţate pentru realizarea Serviciului;

 **f)** monitorizează şi controlează modul de respectare a obligaţiilor şi responsabilităţilor asumate de operator prin contractul pentru prestarea serviciului de transport public local sau a contractului de concesiune, cu privire la:

1. modul de respectare şi de îndeplinire a obligaţiilor contractuale asumate de operator, în special respectarea indicatorilor de performanţă stabiliţi prin contractul pentru prestarea serviciului de transport public local sau a contractului de concesiune, inclusiv în relaţia cu utilizatorii;
2. gestionarea şi administrarea Serviciului de către operator pe criterii de eficienţă economică şi managerială;
3. modul de administrare, exploatare, conservare şi menţinere în funcţiune, dezvoltare sau modernizare a sistemelor de utilităţi publice, mai ales exploatarea eficientă şi în condiţii de siguranţă a sistemelor de utilităţi publice sau a altor bunuri aparţinând patrimoniului public şi/sau privat al asociaţilor, afectate Serviciului;
4. asigurarea protecţiei mediului şi a domeniului public;
5. asigurarea protecţiei utilizatorilor,

şi în acest sens elaborează rapoarte de monitorizare trimestriale pe care le prezintă adunării generale a Asociaţiei;

 **g)** asigură medierea conflictelor dintre utilizatori şi operator, la cererea uneia dintre părţi;

 **h)** invită operatorul pentru audieri, în vederea concilierii diferendelor apărute în relaţia cu utilizatorii.

**ART. 24**

1. Pentru realizarea scopului şi obiectivelor sale, Asociaţia va constitui un aparat tehnic propriu atunci cand este necesar pentru functionarea optima a acesteia si cand resursele financiare ii va permite.

 **(2)** La calculul cuantumului propus al cotizaţiei anuale, consiliul director va lua în considerare sumele necesare și pentru acoperirea cheltuielilor de funcţionare a aparatului tehnic al Asociaţiei.

**ART. 25**

 **(1)** Consiliul director se întruneşte în şedinţe, cel puţin o dată pe lună sau ori de câte ori este nevoie, la convocarea preşedintelui Asociaţiei.

  **(2)** Deciziile consiliului director se iau cu votul majorităţii membrilor consiliului director.

 **(3)** Consiliul director va alege dintre participanţii la şedinţă un secretar, care va redacta procesul-verbal al şedinţei. Procesele-verbale se semnează de preşedinte şi de secretar şi se comunică tuturor membrilor consiliului director. Deciziile consiliului director se consemnează în registrul de procese-verbale, care se păstrează la sediul Asociaţiei.

(4) Şedinţele consiliului director pot avea loc şi prin mijloace electronice de comunicare directă la distanţă, iar deciziile consiliului director pot fi semnate de asociaţi inclusiv cu semnătura electronică extinsă. Modalitatea de desfăşurare a şedinţelor va fi menţionată în convocator.

**Controlul financiar intern al Asociaţiei**

 **ART. 26**

Controlul financiar intern în prezent nu se realizează prin cenzori deoarece nu este îndeplinită condiția legală a existenței unui număr de minim 15 membri înscriși în Asociație.

**CAP. 6. Dizolvarea şi lichidarea**

**ART. 27**

 Asociaţia se dizolvă:

 **a)** de drept;

 **b)** prin hotărârea instanţei judecătoreşti competente;

 **c)** prin hotărârea adunării generale.

**ART. 28**

 Asociaţia se dizolvă de drept prin:

 **a)** imposibilitatea realizării scopului şi obiectivelor pentru care a fost constituită, dacă în termen de 3 (trei) luni de la constatarea unui astfel de fapt nu se produce schimbarea acestui scop;

 **b)** imposibilitatea constituirii adunării generale sau a consiliului director în conformitate cu prezentul statut, dacă această situaţie durează mai mult de un an de la data la care adunarea generală sau, după caz, consiliul director trebuia să se constituie.

**ART. 29**

 Asociaţia se dizolvă prin hotărârea instanţei judecătoreşti competente când:

 **a)** scopul sau activitatea sa a devenit ilicită sau contrară ordinii publice;

 **b)** realizarea scopului său este urmărită prin mijloace ilicite sau contrare ordinii publice;

 **c)** asociaţia urmăreşte un alt scop decât cel pentru care s-a constituit;

 **d)** asociaţia a devenit insolvabilă.

**ART. 30**

 **(1)** Lichidarea Asociaţiei se va face în condiţiile prevăzute de legislaţia privind asociaţiile.

 **(2)** Bunurile Asociaţiei rămase în urma lichidării vor fi transmise către persoane juridice de drept privat sau de drept public cu scop identic sau asemănător, conform hotărârii adunării generale sau a instanţei judecătoreşti competente.

**ART. 31**

 **(1)** După terminarea lichidării, lichidatorii trebuie să ceară radierea Asociaţiei din Registrul asociaţiilor şi fundaţiilor.

 **(2)** Asociaţia îşi încetează existenţa la data radierii ei din Registrul asociaţiilor şi fundaţiilor.

**CAP. 7. Dispoziţii finale**

**ART. 32**

1. Prezentul statut poate fi modificat doar prin acte adiţionale aprobate cu respectarea condiţiilor de cvorum prevăzute la art. 20 alin. (3).

 **(2)** Prezentul statut este guvernat de legea română. În situaţia în care intervin modificări ale legislaţiei în domeniu, prezentul statut va fi modificat în conformitate cu noile prevederi.

 **(3)** Toate litigiile născute din sau în legătură cu acest statut, inclusiv orice problemă privind interpretarea, validitatea sau încetarea acestuia, care nu pot fi rezolvate pe cale amiabilă, vor fi deduse spre soluţionare instanţelor judecătoreşti competente.

**ART. 33**

Pentru desfăşurarea procedurilor de dobândire a personalităţii juridice sau de înregistrare a modificărilor aduse statutului se *împuterniceşte d-ul Ardelean Ioan Claudiu, domiciliat în loc. Satu Mare, str. Maria, nr. 24, jud. Satu Mare, posesor al CI seria SM nr.636324, cod numeric personal 1740802304005.*

 Prezentul statut a fost semnat în 5 exemplare originale, astăzi ........................

 ASOCIAŢII:

 **1. Municipiul Satu Mare,**

 **prin primar** [**Kereskényi Gábor**](http://www.satu-mare.ro/subpagina/primarul-municipiului-kereskenyi-gabor)**….……………………….………...**

 **2. Comuna Dorolț,**

 **prin primar Găman Mihai ……………………….………..………… .**

Vizat spre neschimbare,

Președinte de ședință, Secretar general,